Novajes fro Finlande 2009.05.30

Index de Novajes fro Finlande

Triantesmi (30esmi) de maye dumil-nin (2009): 2009.05.30

Semane duanti-du (22) de dumil-nin (2009)

Nordi Korea fad nukleusal probo

Nordi Korea ha fa nukleusal probo. Nordi Korea raportad li nukleusal probo
lundi, li duanti-sinkesmi (25emsi) de maye. Nordi Korean nukleusal explosione
blid detekte in Sudi Korea, pro ke dar li tere tremblad. Li nukleusal probo blid
fa sub tere.

Mesure-stationes in Finlande anke registrad Nordi Korean nukleusal probo. Li
explosione esed tam potenti kam li bombes kel falad a sur Hiroshima e Nagasaki
durant li Duesmi Monde-Milite sixanti-quar (64) yares ante nun. Nukleusal armes
bli developa per nukleusal probos.

Li Sekureso-Konsilistaro del Unionati Nationes (UN) ha kondemna Nordi Korean
nukluesal probo. Anke multi nationes pavoreta pro Nordi Korean arme-probo.

Chefe del Unionati Nationes visita Finlande

Li chefe del UN, Ban Ki-moon, ha visita Finlande. Ban Ki-moon dikted in
Helsinki, ke Nordi Korean nukleusal probo es mali afere. Segun Ban Ki-moon li
toti monde mus koopera konter nukleusal armes.

Ban Ki-moon anke parlad in li parlamente de Finlande. Lo parlad exemplim pri
egalitate. Ban dikted ke Finlande es lande de egalitate. Altri landes pove
prenda exemple fro Finlande relat egalitate.

In Finlande Ban Ki-moon renkontrad presidente Tarja Halonen e primi ministre
Matti Vanhanen. Disu esed li unesmi foye ke Ban Ki-moon visitad Finlande kom
chefe del Unionati Nationes.

Li Primi Ministre de Estonia visitad Finlande

Anke li primi ministre de Estonia, Andrus Ansip, ha visita Finlande. Ansip
dikted ke lo kreda ke Estonia sal usa euros non plu tardim kam li yare
dumil-dek-un (2011). Primi ministre Ansip kreda ke li ekonomi krise non sal
efekta li afere.

Estonian primi ministre Andrus Ansip renkontrad primi ministre Matti Vanhanen in
Finlande. Li primi ministres de Finlande e Estonia diskused exemplim li elektri
kable, kel sal bli konstrukte inter Finlande e Estonia. Li Europani Unione ha
dona sent milion euros por konstruktione del kable.

Frui Voto por li Europani Elektiones ha komensa

Frui voto por Finlanden europarlamentanes komensad merkurdi. Finlande have
dek-tri (13) parlamentanes. Frui voto kontinua til mardie, li duesmi de june.
Sundi lokes por frui voto sal es klosati, pro ke sundie es Pentekoste.

In Finlande li ofisial voto-die es sundie, li setesmi (7esmi) de june. Li novi
parlamente sal komensa laboro durant julie. Li Europani Parlamente bli elekta
til after sink (5) yares.

Category:Novajes fro Finlande